Dokument ta' ħidma ta’ l-istaff tal-kummissjoni - Dokument ta' akkumpanjament għal Proposta għal direttiva tal-Parlament ewropew u tal-Kunsill dwar il-ġestjoni tas-sikurezza fl-infrastruttura tat-toroq {KUMM(2006) 569 finali} {SEG(2006) 1231} - Sommarju Eżekuttiv ta’ l-Evalwazzjoni ta’ l-Impatt /* SEK/2006/1232 */





[pic] | IL-KUMMISSJONI TAL-KOMUNITAJIET EWROPEJ | Brussell, 5.10.2006 SEG(2006) 1232 DOKUMENT TA' ĦIDMA TA’ L-ISTAFF TAL-KUMMISSJONI Dokument ta' akkumpanjament għal Proposta għal DIRETTIVA TAL-PARLAMENT EWROPEW U TAL-KUNSILL dwar il-ġestjoni tas-sikurezza fl-infrastruttura tat-toroq {KUMM(2006) 569 finali}{SEG(2006) 1231} Sommarju Eżekuttiv ta’ l-Evalwazzjoni ta’ l-Impatt DOKUMENT TA' ĦIDMA TA’ L-ISTAFF TAL-KUMMISSJONI Dokument ta' akkumpanjament għal Proposta għal DIRETTIVA TAL-PARLAMENT EWROPEW U TAL-KUNSILL dwar il-ġestjoni tas-sikurezza fl-infrastruttura tat-toroq Sommarju Eżekuttiv ta’ l-Evalwazzjoni ta’ l-Impatt ID-DEFINIZZJONI TAL-PROBLEMA Fl-2001, l-Unjoni Ewropea stabbiliet l-għan ambizzjuż li sa l-2010 tnaqqas bin-nofs l-għadd ta’ mwiet fit-toroq Ewropej (minn 50,000 għal 25,000). Waqt li qed isir progress (ara r-Reviżjoni ta’ Nofs it-Term tal-Pjan ta’ Azzjoni Ewropew dwar is-Sikurezza fit-Toroq[1]), l-inċidenti fit-toroq xorta kkawżaw 41,500 vittma fit-toroq ta’ l-UE fl-2005. L-ispejjeż diretti li jistgħu jitkejlu ta’ dan l-għadd kbir ta' inċidenti fit-toroq fl-RSAP kienu stmati għal 45 biljun € fis-sena. L-ispejjeż indiretti, li jinkludu ħsara fiżika u psikoloġika li jġarrbu l-vittmi, huma stmati sa erba’ darbiet ogħla. Il-problemi speċifiċi li ġejjin huma meqjusa mid-Direttiva: 1. Waqt li x-xejra ġenerali hija li jitnaqqsu l-baġits għall-infrastruttura tat-toroq, il-persuni li jużaw it-toroq qed jagħtu aktar kas tal-kwalità u tal-livell tas-sikurezza fit-toroq. L-awtoritajiet tat-toroq iridu jipprovdu infrastruttura li taqbel ma’ l-istat tas-sikurezza li jkun minn ta’ l-aħħar iżda skond il-limiti tal-baġit. 2. Id-disinn tat-toroq li hemm bħalissa jirriżulta minn għexieren ta’ snin ta’ kostruzzjoni u manteniment, fi żmien fejn il-kwistjonijiet tas-sikurezza mhux dejjem kienu meqjusa sa l-istess punt. Barra minn dan, minn meta it-triq kienet iddisinjata u mibnija l-kundizzjonijiet tat-traffiku jista’ jkun li nbidlu. 3. L-infrastruttura tat-toroq eżistenti ta’ spiss ma tiġix ġestita skond l-aħjar għarfien disponibbli fl-inġinerija tas-sikurezza. Dan wera li jikkontribwixxi għal numri għoljin inaċċettabbli ta’ inċidenti fatali fuq firxiet ta' toroq speċifiċi. 4. Waqt li jiġu ddisinjati t-toroq, is-sikurezza ta’ spiss tiġi impliċitament assumata li tintlaħaq billi sempliċement jinżammu l-istandards preskritti ta' l-allinjament u t-tqassim. madankollu, anki jekk dawn l-istandards jiġu segwiti, spiss ma jkunux biżżejjed biex jevitaw karatteristiċi perikolużi. 5. Xi 60% mill-imwiet waqt inċidenti jsiru f’toroq ‘il barra minn żoni mibnijin. Il-ħtieġa li jinbnew toroq ġodda jew li jitjiebu trunk roads li diġà jeżistu huwa imminenti, speċjalment fl-Ewropa Ċentrali jew tal-Lvant fejn għandu jsir l-aħjar użu mill-esperjenza ta’ l-UE-15. GħANIJIET Il-Kummissjoni Ewropea ħabbret id-deċiżjoni tagħha li se tieħu azzjoni konkreta dwar is-sikurezza fl-infrastruttura tat-toroq fil- White Paper tagħha ta' l-2001 dwar il-Politika Ewropea dwar it-Trasport għall-2010[2] u fil-Kommunikazzjoni tagħha dwar il-Programm Ewropew ta’ Azzjoni dwar is-Sikurezza fit-Toroq tat-2 ta’ Ġunju 2003. Il-Parlament Ewropew stieden lill-Kummissjoni biex tipprovdi linji ta’ gwida għall-ġestjoni taż-żoni ta' riskju għoli u għall-awditjar tas-sikurezza fit-toroq[3]. Fil-Linji ta’ Gwida dwar in-Netwerk Trans-Ewropew ta’ l-1996, l-Istati Membri sejħu għal livell għoli ta’ sikurezza fit-toroq[4]. L-għan ta' din id-Direttiva għalhekk huwa li jassigura li s-sikurezza tiġi integrata fil-fażijiet kollha ta' l-ippjanar, id-disinn u t-tħaddim ta' l-infrastruttura tat-toroq. Għandha tiżgura li s-sikurezza titqies fuq il-mertu tagħha stess u separatament mill-analiżi ekonomika u ambjentali. L-għanijiet prinċipali se jkunu: 6. Li l-awtoritajiet tat-toroq ikunu pprovduti bl-istrumenti neċessarji biex isaħħu is-sikurezza, biex l-implikazzjonijiet tad-deċiżjonijiet għas-sikurezza jsiru aktar trasparenti, u biex isir l-aħjar użu mill-fondi limitati għall-kostruzzjoni u l-manteniment aktar effiċjenti tat-toroq ; 7. Li tiżdied is-sikurezza tat-toroq ġodda permezz ta’ adattament kontinwu lejn l-aħħar ħtiġijiet tas-sikurezza; 8. Li jinħoloq livell għoli komuni għas-sikurezza fit-toroq fl-Istati Membri kollha ta’ l-UE; 9. Li tinħoloq kuxjenza għas-sikurezza sabiex jintlaħqu deċiżjonijiet infurmati dwar l-ippjanar u d-disinn; 10. Li jiġi stabbilit skambju kostanti dwar l-aħjar prattika; li jkunu ppermettuti l-ġbir u t-tixrid ta’ l-għarfien espert disponibbli sabiex ir-riżultati ta’ riċerka jiġu sfruttati aħjar. KONSULTAZZJONI MAL-PARTIJIET INTERESSATI Sabiex tipprovdi għall-kontribut ta’ esperti fi stadju bikri u fir-rigward tal-politika ta’ trasparenza, fl-2002, il-Kummissjoni stabbiliet Grupp ta’ ħidma dwar is-sikurezza fl-infrastruttura . 10 Stati Membri u l-Norveġja pparteċipaw f’dan il-Grupp[5] u taw parir dettaljat dwar il-prattiċi fil-proċeduri tas-sikurezza fl-infrastruttura tat-toroq li jintużaw f’pajjiżhom. Ir-riżultati ta’ dan il-grupp ta’ ħidma jiżvelaw defiċit mifrux fil-kummenti dwar l-effettività tas-sistemi ta’ ġestjoni, sitwazzjoni li trendi improbabbli kwalunkwe titjib li jkun ibbażat sempliċement fuq “l-aħjar prattika". Fl-ewwel semestru ta’ l-2006, il-Presidenza Awstrijaka ta’ l-UE tat lill-attivitajiet dwar is-sikurezza fit-toroq prijorità għolja ħafna fl-aġenda tagħha. Biex jiġu trattati soġġetti marbutin mas-sikurezza fl-infrastruttura, fi Vjenna fl-24-25 ta’ Jannar, ġiet organizzata Laqgħa ta’ Livell Għoli dwar “Is-Sikurezza fl-Infrastruttura" . Fit-tħejjija ta’ din il-laqgħa, intbagħat kwestjonarju dwar kwistjonijiet u strumenti marbuta mas-sikurezza fit-toroq lill-pajjiżi li ġew mistiedna. Ir-riżultati ta’ dan is-sondaġġ inġabru f’rapport[6] u juru l-livell ta’ diffużjoni ta’ l-istrumenti proposti fil-pajjiżi differenti Ewropej. It-tabella li ġejja tiġbor fil-qosor f’liema mill-25 Stat Membru jintużaw l-istrumenti. Evalwazzjoni ta’ l-Impatt tas-Sikurezza fit-Toroq | AT | BE | CY | CZ | DE | DK | EE | EL | ES | FI | FR | HU | IE | IT | LT | LU | LV | MT | NL | PL | PT | SE | SI | SK | UK | Awditjar tas-sikurezza fit-toroq | AT | BE | CY | CZ | DE | DK | EE | EL | ES | FI | FR | HU | IE | IT | LT | LU | LV | MT | NL | PL | PT | SE | SI | SK | UK | Ġestjoni tas-Sikurezza fin-Netwerk + ta’ Sezzjonijiet ta’ Toroq b’Riskju Għoli | AT | BE | CY | CZ | DE | DK | EE | EL | ES | FI | FR | HU | IE | IT | LT | LU | LV | MT | NL | PL | PT | SE | SI | SK | UK | Spezzjonijiet tas-Sikurezza fit-Toroq: | AT | BE | CY | CZ | DE | DK | EE | EL | ES | FI | FR | HU | IE | IT | LT | LU | LV | MT | NL | PL | PT | SE | SI | SK | UK | Diffużjoni ta’ l-istrumenti proposti fl-Istati Membri ta’ l-UE. Il-kodiċi ta’ l-Istati Membri fejn jintużaw l-istrumenti huma b’tipa ħoxna u bil-griż. F’April u Mejju 2006, is-servizzi tal-Kummissjoni Ewropea nidew konsultazzjoni pubblika dwar l-istrateġija tagħhom fil-ġestjoni tas-sikurezza fl-infrastruttura tat-toroq. Ġew milqugħa 51 kumment[7] mill-gruppi kollha involuti fis-soċjetà. Il-konklużjonijiet ewlenin tal-konsultazzjoni jistgħu jiġu deskritti fil-qosor kif ġej: - Il-kummenti kollha jaqblu dwar id-definizzjoni tal-problema u dwar il-bżonn li tittieħed azzjoni fil-livell Ewropew, b’livelli ta' intensità li jvarjaw; - Il-miżuri u l-istrumenti proposti huma ġeneralment rikonoxxuti bħala effettivi; - Għadd sinjifikanti ta’ kummenti jissuġġerixxu li d-dispożizzjonijiet tad-Direttiva jiġu estiżi wkoll għat-toroq li mhumiex parti min-netwerk trans-Ewropew tat-toroq; - Huwa mistenni li l-Kummissjoni tgħin lill-anqas Stati Membri esperjenzati fl-implimentazzjoni tad-Direttiva, billi tipprovdilhom b'qafas biex jiżviluppaw il-metodoloġija u l-għarfien; - Il-maġġoranza assoluta tal-kummenti jilqgħu l-istrateġija mfassla mill-Kummissjoni, li tħalli lill-Istati Membri ħielsa biex jadottaw l-leġiżlazzjoni tagħha fuq sett ta' proċeduri; Fit-22 ta’ Mejju 2006, ġiet ko-iffirmata u ppublikata minn disa’ organizzazzjonijiet Ewropej ta’ partijiet involuti dikjarazzjoni kollettiva ta’ appoġġ lejn l-inizjattiva tal-Kummissjoni Ewropea biex tipproponi din id-Direttiva: FIA, ERF, ASECAP, ACEM, IRU, FEMA, EAPA, EUROBITUME u CORTE. Dawn l-organizzazzjonijiet, li jirrapreżentaw kategoriji differenti tal-partijiet involuti, u li l-interessi tagħhom ta’ spiss ikunu opposti u kontradittorji, jilqgħu unanimament l-inizjattiva u jsejħu għall-ħarġa mgħaġġla ta’ Direttiva li toffri lill-Istati Membri kaxxa ta’ l-għodda tal-proċeduri ta’ ġestjoni tas-sikurezza. Barra dan, il-FIA, li tirrapreżenta aktar minn 100 miljun sewwieq madwar id-dinja u aktar minn 4 miljun ċittadin fl-Unjoni Ewropea, sejħet lill-Kummissjoni Ewropea għal “leġiżlazzjoni li twassal għal titjib rapidu ta’ l-infrastruttura tat-toroq", u saħqet li “il-linji ta’ gwida biss mhux se jkunu biżżejjed biex l-imwiet fit-toroq jitnaqqsu bin-nofs sa l-2010"[8]. Din id-dikjarazzjoni ċarissma minn organizzazzjonijiet ewlenin tal-persuni li jużaw it-toroq turi li hemm nuqqas ta’ paċenzja li kulma jmur qed jikber min-naħa tal-komunità tal-persuni li jużaw it-toroq quddiem in-nuqqas ta’ progress fir-rigward tas-sikurezza fit-toroq. GħAżLIET TA’ POLITIKA U PARAGUN Għażla 1: L-ebda bidla politika. Il-vantaġġ li jinżamm l-istatus quo jkun li ma jinvolvix spejjeż jew sforzi diretti mill-baġit Komunitarju għall-ġestjoni tas-sikurezza fl-infrastruttura. Min-naħa l-oħra, l-esperjenza wriet li l-iskambju ta’ l-aħjar prattiċi bħala soluzzjoni biex tittejjeb is-sikurezza fl-infrastruttura tat-toroq mhuwiex biżżejjed fih innifsu. Għażla 2: Li l-Istati Membri jiġu provduti b’leġiżlazzjoni li tirrikjedi li l-linji ta' gwida għal 4 proċeduri ta’ ġestjoni tas-sikurezza fl-infrastruttura jiġu adottati minnhom, u li tħalli d-dettalji ta’ l-implimentazzjoni tagħhom għall-Istati Membri. Jekk l-Istati Membri jitħallew liberi li jadottaw il-leġiżlazzjoni tagħhom stess dwar l-evalwazzjoni tas-sikurezza fit-toroq, l-awditjar, il-ġestjoni u l-ispezzjonijiet, dan ikollu bosta impatti pożittivi: - ikun jinvolvi ħafna inqas spejjeż mill-għażla ta’ l-armonizzazzjoni, għax is-soluzzjonijiet mhux xierqa u li jiswew ħafna jiġu evitati mill-Istati Membri; - l-għarfien ta' l-istrateġiji diġà adottati tagħhom jippermetti lill-Istati Membri jadottaw il-linji ta' gwida xierqa biex jimplementaw il-ħtiġijiet preskritti mid-Direttiva; - strumenti aktar effettivi għall-ġestjoni tas-sikurezza fl-infrastruttura jiġu adottati f'perjodu iqsar u jikkontribwixxu immedjatament biex isalvaw il-ħajjiet fit-toroq Ewropej; - il-paragun bejn l-istrateġiji differenti adottati mill-Istati Membri jippermetti lill-Kummissjoni tidentifika l-aħjar prattiċi u possibilment tadotta linji ta’ gwida aktar armonizzati. Għażla 3: Li l-Istati Membri jiġu provduti b’leġiżlazzjoni armonizzata mmirata lejn l-introduzzjoni ta’ proċeduri komuni ta’ ġestjoni tas-sikurezza fl-infrastruttura. L-armonizzazzjoni tal-leġiżlazzjoni ta’ l-Istati Membri dwar l-evalwazzjoni tas-sikurezza fit-toroq, l-awditjar, il-ġestjoni u l-ispezzjonijiet jkollha xi impatti pożittivi: - ikunu pprovduti strumenti komuni biex tissaħħaħ is-sikurezza, bil-għan li l-benefiċċju għall-persuni li jużaw it-toroq u għall-pubbliku in ġenerali jitkabbar kemm jista' jkun; - l-istrumenti jkunu koerenti u omoġenei u jiggarantixxu li jintlaħqu il-ħtiġijiet minimi komuni fit-toroq fin-Netwerk Trans-Ewropew. Madankollu, il-kisba ta' armonizzazzjoni estiża kieku tħabbat wiċċha ma' l-oppożizzjoni ta' l-Istati Membri, kif iddikjarat f’diversi kummenti dwar il-konsultazzjoni pubblika: - ħafna mill-Istati Membri jkollhom jorganizzaw mill-ġdid il-prattiċi tagħhom ta' sikurezza fit-toroq u l-leġiżlazzjoni, anke jekk huma diġà adottati u effettivi; dan ikun jinvolvi investimenti kbar; - id-differenzi l-kbar bejn il-proċeduri ta’ sikurezza fit-toroq li diġà huma effettivi fl-Istati Membri jagħmluha diffiċli biex tintgħażel liema strateġija għandha tiġi estiża fl-UE kollha; - il-linji ta’ gwida armonizzati kieku ma jqisux id-differenzi fl-organizzazzjoni bejn l-Istati Membri. B'hekk l-effettività tagħhom ma tkunx tista’ tiġi garantita; - il-proċess ta’ armonizzazzjoni kieku jkollu bżonn iż-żmien biex jiġi ffinalizzat; l-għadd ta’ ħajjiet salvati li jsegwi jkun jista’ jiġi apprezzat biss snin wara, u jiġġustifika biss parzjalment l-isforzi u l-ispejjeż il-kbar ta’ l-Istati Membri. Bħala konklużjoni, l-Għażla 2 tirrapreżenta l-aħjar soluzzjoni. L-ANALIżI TA’ L-IMPATT L-impatt soċjali Fl-2003, in-netwerk tematiku ROSEBUD[9] għamel analiżi ta’ l-impatt tal-pakkett propost ta' proċeduri. Sab li huwa realistiku li l-potenzjal ta’ tnaqqis għall-implimentazzjoni ta’ l-erba’ proċeduri għat-toroq TEN jiġi stmat għal aktar minn 600 inċident fatali u madwar 7,000 b’korriment kull sena. Dan jikkorrispondi għal 12%-16% ta' inċidenti fatali u 7%-12% ta’ dawk b'korriment. ROSEBUD stima wkoll li kull sena jistgħu jiġu salvati 400 ħajja kieku l-ġestjoni tas-sikurezza kellha tiġi applikata għall-awtostradi, u 900 ħajja oħra jistgħu jiġu salvati kull sena kieku kellha tiġi applikata għan-netwerk tat-toroq prinċipali, jiġifieri, toroq inter-urbani jew toroq nazzjonali (mingħajr awtostradi)[10]. B'riżultat ta' dan, huwa stmat li l-applikazzjoni ta’ pakkett ta’ proċeduri għall-awtostradi u t-toroq prinċipali kollha ta’ l-UE tnaqqas l-għadd ta’ fatalitajiet b’1,300 kull sena, jew 12% mill-imwiet li jsiru f’din il-parti tan-netwerk.Id-Direttiva se twitti t-triq biex is-sikurezza f'proġetti ta' infrastruttura tat-toroq tiġi meqjusa b'mod espliċitu, u b'hekk toħloq kuxjenza dwar is-sikurezza f’kull stadju tat-teħid tad-deċiżjonijiet. Strateġija simili kienet diġà saret b’suċċess fuq livell Ewropew fil-qasam ta’ l-ambjent. Skond id-Direttiva dwar l-Istima ta’ l-Impatt Ambjentali[11], proċedura għall-Istima ta’ l-Impatt Ambjentali tassigura li l-konsegwenzi ambjentali ta’ proġetti jiġu identifikati u analizzati qabel ma jiġu awtorizzati. L-implimentazzjoni ta’ din id-Direttiva mill-Istati Membri qajmet b'mod sinifikanti l-kuxjenza dwar l-ambjent, b'mod partikulari l-importanza li jitħarsu s-saħħa tal-bniedem, id-diversità ta' l-ispeċijiet u l-kwalità tal-ħajja. L-impatt ekonomiku Kif intqal hawn fuq, huwa smtat li d-Direttiva tnaqqas l-għadd ta’ ċittadini fl-UE li jmutu fit-TERN b’aktar minn 600 fatalità kull sena, u l-inċidenti b’korrimenti b’madwar 7,000 fis-sena. Skond l-estimi monetarji tal- White Paper , il-benefiċċju soċjali ta’ dan it-tnaqqis jammonta għal aktar minn 2.4 biljun € fis-sena. Jekk id-Direttiva tiġi applikata fl-awtostradi u t-toroq prinċipali, it-tnaqqis fl-imwiet huwa stmat għal madwar 1,300 fis-sena; dan jikkorrispondi għal aktar minn 5 biljun € fis-sena. L-impatt amministrattiv L-evalwazzjoni ta’ l-impatt tas-sikurezza fit-toroq issir b'mod parallel mal-proċedura ta’ approvazzjoni u mal-proċess tad-disinn tat-toroq. Għalhekk, mhux mistenni li jkun hemm l-ebda dewmien addizzjonali fil-proċeduri ta’ l-approvazzjoni. Stima approssimattiva ta’ l-ispejjeż għall-produzzjoni ta' evalwazzjonijiet tas-sikurezza fit-toroq tista' ssir jekk jitqiesu l-ispejjeż ta' evalwazzjonijiet ta’ l-impatt ambjentali (EIA) analogi. In ġenerali, l-ispejjeż ta' l-EIA jammontaw għal anqas minn 0.5% ta’ l-ispiża kapitali totali ta’ proġett ta’ kostruzzjoni. Spejjeż li jaqbżu l-1% huma l-eċċezzjoni. Għal proġetti bi spejjeż kapitali li jaqbżu 100 miljun €, l-ispejjeż ta’ l-EIA jistgħu jkunu baxxi sa 0.2%. Barra minn dan, l-awditjar tas-sikurezza jsir b'mod parallel mal-proċess tad-disinn u tal-kostruzzjoni tat-triq, u għalhekk mhux mistenni li jikkawża xi dewmien. In-netwerk tematiku RIPCORD-ISEREST[12] għamel stħarriġ dwar l-istimi ta' l-ispejjeż għall-awditjar fil-pajjiżi fejn diġà qed isir l-awditjar. Ir-riżultati ta’ dan l-istudju juru li fil-pajjiżi Ewropej l-ispejjeż ta’ l-awditjar ivarjaw bejn 600 u 6.000 € għal kull stadju. In ġenerali, l-istimi fil-pajjiżi differenti jindikaw li l-ispejjeż ta’ l-awditjar huma ħafna inqas minn 1% ta' l-ispejjeż tal-kostruzzjoni tal-proġett kollu. L-ispejjeż għall- ispezzjoni tas-sikurezza tat-toroq fil-pajjiżi Ewropej ġew ukoll mistħarrġa mir-RIPCORD-ISEREST. Fejn l-ispezzjonijiet isiru fuq bażi regolari, l-ispejjeż ivarjaw bejn 600 u 1,000 € għal kull km ta’ awtostrada. Jekk jitqiesu t-toroq fejn id-Direttiva se tkun mandatorja (it-TERN ta' l-UE25, li fl-2005 kellu tul ta' madwar 85,000 km), wieħed jista’ jikkalkula li l-ispiża ġenerali għall-ispezzjoni tan-netwerk kollu se tvarja bejn 50 u 85 miljuni ta' €. Għal pajjiż ta' daqs kbir, b'madwar 5,000 km ta' TERN fit-territorju tiegħu, dan ifisser spejjeż għall-ispezzjonijiet li jvarjaw bejn 3 u 5 miljuni ta' €. Il- ġestjoni tas-sikurezza fin-netwerk issir fuq il-bażi tar-rekords ta’ l-inċidenti u l-ispezzjonijiet. għaldaqstant l-ispejjeż tagħha jistgħu jiġu stmati bħala komparabbli ma' l-ispejjeż ta' spezzjonijiet regolari tas-sikurezza fit-toroq. L-impatti ambjentali u oħrajn Jekk jiġi assumat li t-tnaqqis fl-inċidenti bis-saħħa ta' l-implimentazzjoni tad-Direttiva jinkiseb permezz tat-tnaqqis fil-konġestjoni fit-toroq Ewropej, dan iwassal ukoll għal tnaqqis fl-impatti tat-trasport fuq l-ambjent. B'hekk jitnaqqsu wkoll l-emissjonijiet ta’ sustanzi li jniġġsu l-arja minn vetturi li jieqfu fil-kju u l-livell ta’ l-istorbju minħabba l-konġestjoni. Il-konsum tal-fjuwil u ta' l-enerġija jitnaqqas ukoll grazzi għal sistema ta' trasport aktar effiċjenti. Ma kienx possibbli li jiġi kkwantifikat sa liema punt jistgħu jintlaħqu dawn l-impatti ta’ benefiċċju fuq il-konġestjoni u l-ambjent bħala riżultat tal-miżuri mressqin f’din il-proposta. Barra dan, il-linji ta’ gwida pprovduti mill-Istati Membri se jtaffu r-riskju ta’ azzjoni ġudizzjarja li tittieħed minn persuni li jużaw it-toroq kontra dawk li jmexxu t-toroq. Fil-fatt, ir-rispett tal-linji ta’ gwida se jkun l-evidenza legali ta' l-impenn tagħhom lejn il-ġestjoni tas-sikurezza fit-toroq. KONKLUżJONIJIET Illum, fl-Unjoni Ewropea, l-infrastruttura u d-disinn tat-toroq huma fatturi li qed jikkontribwixxu għal wieħed minn kull tliet inċidenti fatali. Sabiex tiżdied is-sikurezza fl-infrastrutturi tat-toroq, id-Direttiva proposta tintroduċi sistema komprensiva għall-ġestjoni tas-sikurezza fl-infrastruttura tat-toroq li tiffoka fuq l-erba' proċeduri li ġejjin: 11. L-evalwazzjoni ta’ l-impatt tas-sikurezza fit-toroq 12. L-awditjar tas-sikurezza fit-toroq 13. Il-ġestjoni tas-sikurezza fin-netwerk 14. L-ispezzjonijiet ta’ sikurezza Id-direttiva preżenti tillimita espliċitament il-ħtiġijiet għal sett minimu ta’ elementi neċessarju sabiex jintlaħaq effett ta’ sikurezza u jinxterdu l-proċeduri li wrew li huma effettivi. [1] Deċiżjoni tal-Kummissjoni tat-22 ta' Frar 2006: “Reviżjoni ta’ Nofs it-Term tal-Pjan ta’ Azzjoni Ewropew dwar is-Sikurezza fit-Toroq għall-2003” COM(2006) 74 [2] White Paper tal-Kummissjoni tat-12 ta’ Settembru 2001. “Politika Ewropea dwar it-Trasport għall-2010: il-waqt li niddeċiedu”, COM (2001) 370 [3] Riżoluzzjoni tal-Parlament Ewropew A5-0381/2000 tat-18 ta’ Jannar 2001 [4] Id-Deċiżjoni Nru 1692/96/KE tal-Parlament Ewropew u tal-Kunsill tat-23 ta' Lulju 1996 fuq linji ta' gwida tal-Komunità għall-iżvilupp tan-netwerk tat-trasport trans-Ewropew, ĠU. L 228 tad-9 ta’ Settembru 1996, Art. 10, Par. 5. [5] L-Awstrija, il-Belġju, id-Danimarka, il-Ġermanja, il-Finlandja, il-Greċja, l-Italja, in-Norveġja, il-Portugall, l-Iżvezja u r-Renju Unit. [6] Il-Ministeru Awstrijak għat-Trasport, l-Innovazzjoni u t-Teknoloġija – Direttorat tat-Toroq: “Laqgħa ta’ Livell Għoli dwar “Is-Sikurezza fl-Infrastruttura" – Is-Sikurezza fl-Infrastruttura fl-Ewropa – Evalwazzjoni tar-riżultati tal-kwestjonarju”, Vjenna (l-Awstrija), 2006 [7] Il-kummenti huma ppublikati fuq il-Websajt tal-Kummissjoni: http://ec.europa.eu/community_law/eulaw/index_en.htm [8] Stqarrija għall-Istampa tal- EuroTest , ta' l-14 ta’ Ġunju 2006: «Il-Viċi President Barrot sejjaħ biex jitnaqqas bin-nofs l-għadd ta’ l-imwiet fit-toroq». [9] ROSEBUD huwa l-akronimu għal Road Safety and Environmental Benefit-Cost and Cost-Effectiveness Analysis for Use in Decision-Making. Fost l-imsieħba fir-ROSEBUD hemm istituzzjonijiet ta’ riċerka dwar it-toroq minn 11-il Stat Membru jew Stat Membru ġdid differenti, kif ukoll mill-Iżrael u min-Norveġja. http://partnet.vtt.fi/rosebud/ [10] Kalkolu għall-UE25 flimkien mal-Bulgarija, ir-Rumanija u l-Iżvizzera [11] Id-Direttiva tal-Kunsill 85/337/KEE tas-27 ta’ Ġunju 1985 dwar l-istima ta’ l-effetti ta’ ċerti proġetti pubbliċi u privati fuq l-ambjent [12] RIPCORD-ISEREST huwa akronimu għal Road Infrastructure Safety Protection – Core-Research and Development for Road Safety in Europe. Fost l-imsieħba fir-RIPCORD-ISEREST hemm istituzzjonijiet ta’ riċerka dwar it-toroq minn 11-il Stat Membru differenti kif ukoll min-Norveġja, l-Iżvizzera u t-Turkija. http://www.ripcord-iserest.com/